Britse meisies op eiland met suur gegooi | Maroela Media
Britse meisies op eiland met suur gegooi
Die polisie van Zanzibar, 'n eiland aan die ooskus van Afrika, het Donderdag gesê hulle is op soek na aanvallers wat twee Britse tienermeisies met suur gegooi het.
Mkadam Khamis, die polisiekommissaris van die eiland, het gesê die aanval het Woensdagaand in die eiland se hoofstad, Stone Town, plaasgevind. Die gebied is glo 'n gewilde toeristebestemming.
Die tieners, albei 18 jaar oud, is deur onbekende mans aangeval terwyl hulle in 'n hoofstraat gestap het. Die suur het die vroue se gesigte en arms gebrand. "Die slagoffers is na Tanzanië se hoofstad, Dar es Salaam, gehaas vir behandeling," het Khamis gesê.
'n Woordvoerder van Brittanje se buitelandse kantoor, het gesê hulle is bewus van die voorval en die meisies word bygestaan.
Dié aanval was minstens die derde aanval sedert verlede jaar in Zanzibar waartydens iemand met suur gegooi is. Die rede vir die aanval is nog nie bekend nie.